ཞེས་ང་ཚོར་རིག་གནས་བཅུ་བོ་ལ་མཁས་པ་ཡིན་ན་མཁས་པར་བརྩི་སྲོལ་ཡོད།ལྷག་པར་ས་སྐྱ་པཎྜི་ཏས་སྟོང་པ་ཉིད་རྟོགས་པ་ཡིན་ན་མཁས་པ་རབ་ཡིན་པར་བསྟན་ཡོད་ལ།གཞན་ཐ་སྙད་རིག་གནས་ལ་མཁས་ན་ཡང་མཁས་པར་བཞག་ཡོད་མོད།ནུབ་ཕྱོགས་སུ་མཁས་པ་ཞེས་པར་དེ་འདྲའི་ས་མཚམས་ཤིག་མེད་པར་དེ་ལས་བསམ་བློ་བ་ཞེས་པ་དེར་ས་མཚམས་ཡོད་པ་རེད།ནུབ་ཕྱོགས་པས་བསམ་བློ་བར་འབོད་པ་དེ་དང་ང་ཚོས་མཁས་པར་འབོད་པ་དེ་གཉིས་ཀ་བརྗོད་སྟངས་མ་འདྲ་བས་མ་གཏོགས་གོ་གནས་ཕལ་ཆེར་གཅིག་འདྲ་རེད།དཔེར་ན་ནུབ་ཕྱོགས་པ་ཡིན་ན་གཞུང་ལུགས་གཅིག་སྦྱངས་ནས་མཐའ་གཅིག་ཏུ་གཞན་ཐམས་ཅད་ལ་བསམ་བློ་གཏོང་ཐུབ་མཁན་ལ་བསམ་བློ་བ་ཟེར་ལ།དཔེན་ན་ཆབ་སྲིད་གཅིག་པུར་བསམ་བློ་གཏོང་ཐུབ་མཁན་ལ་ཆབ་སྲིད་བསམ་བློ་བ་ལྟ་བུ་དང་།དེ་བཞིན་དཔའ་འབྱོར་གཅིག་པུར་བསམ་བློ་གཏོང་ཐུབ་མཁན་ལ་དཔའ་འབྱོར་བསམ་བློ་བ་ཟེར་བ་ལྟ་བུ་མང་པོ་ཡོད་པ་རེད།དེ་བཞིན་ང་ཚོ་ལྟར་ན་ཡང་རིག་གནས་ལྔ་ལ་མཁས་ན་མཁས་པ་ཟེར་ལ།དེ་མིན་སྙན་ངག་དང་སྒྲ་སོགས་ལ་མཁས་ནའང་མཁས་པ་ཟེར།ང་ཚོར་མཚོན་ན་ཡང་བསམ་བློ་བ་ཟེར་བའི་སྐད་ཆ་འདིའི་ཚབས་མཚོན་བྱེད་ཐུབ་པའི་སྐད་ཆ་སྔོན་ནས་ཡོད་པ་ནི་མཁས་པ་ཟེར་བ་དེ་རེད།ཡིན་ནའང་དེང་སང་ང་ཚོས་བསམ་བློའི་ཟབ་ཚད་ལ་མི་ལྟ་བར་ཚིག་སྦྱོར་སྤེལ་ཐུབ་མིན་དང་འབྲི་ཤེས་མིན་དེར་གཙོ་བོ་ལྟ་གི་རེད།ཡིན་ནའང་ནུབ་ཕྱོགས་པར་མཚོན་ན་ང་ཚོ་ལྟར་ཚིག་སྦྱོར་དང་མངོན་བརྗོད་ཀྱིས་བཅིངས་པའི་རིགས་དེ་འདྲ་མ་ཡིན་པར་སྐད་ཆ་རྒྱུན་ལྡན་ལྟར་གོ་སླ་བར་འབྲི་གི་རེད་ལ།དཔེར་ན་ཤེད་ཁི་སི་པེ་ཨར་དང་རྒོད་ཁྲེད་སོགས་ལ་མཚོན་ན་ཡང་ཚིག་སྦྱོར་གོ་སླ་མོར་འབྲི་གི་རེད།ཡིན་ནའང་དེའི་རྒྱབ་ལྗོངས་ཀྱི་བསམ་བློ་གཏོང་སྟངས་དེ་ཚད་མཐོན་པོ་རེད།དེ་ནི་རྩོམ་རིག་གི་བསམ་བློ་ཟེར་བ་དེ་རེད།ང་ཚོ་དེ་ལྟར་མིན་པར་རྩོམ་རིག་གི་བསམ་བློ་ལས་ཚིག་སྦྱོར་གཙོ་བོར་འཛིན་གི་རེད།བསམ་བློ་ཡོད་མེད་ལ་མི་ལྟ་བར་ཚིག་བཅད་ཤོ་ལོ་ཀ་ཞིག་བྲིས་ཚེ་དེ་ནི་སྙན་ངག་ལ་བརྩི་གི་རེད།དེང་སང་ང་ཚོའི་སྙན་ངག་མང་པོ་ཞིག་ལ་བལྟས་ཡོང་དུས་ནུབ་ཕྱོགས་པའི་རྩོམ་རིག་གི་བསམ་བློ་གཏོང་སྟངས་ལྟར་རྒྱ་ཆེན་པོ་དེ་འདྲ་མ་རེད།སྤྱིར་བཤད་ན་ཚིག་སྦྱོར་ནི་སོ་སོའི་ཐུན་མོང་མ་ཡིན་པའི་སྐད་ཆའི་སྒྱུ་རྩལ་ཡིན་པས་དེ་ལ་མཐའ་གཅིག་ཏུ་ཤར་ནུབ་ཚང་མ་གཅིག་འདྲ་ཡིན་དགོས་པས་ངེས་པ་མེད།ཡིན་ནའང་བསམ་བློ་ཟེར་དུས་དེ་ནི་གཞུང་ལུགས་སོགས་ཀྱི་བསམ་བློ་གཏོང་སྟངས་ཤིག་རེད་མ་གཏོགས་སྤྱིར་བཏང་གི་བསམ་བློ་གཏོང་སྟངས་ཤིག་ལ་ངེས་འཛིན་བྱས་ན་འགྲིག་གི་མ་རེད།དེ་ཚོས་སྙན་ངག་གི་བརྗོད་བྱ་གཙོ་བོར་བཟུང་ཡོད་པས་ཆ་ནས་དེ་ནི་བསམ་བློའི་རང་བཞིན་ཞིག་རེད་མ་གཏོགས་ཚིག་སྦྱོར་གཙོ་བོ་མ་རེད།ང་ཚོར་དེ་ལྟར་ཡོང་མི་ཐུབ་པའི་རྒྱུ་མཚན་ནི་བརྗོད་བྱའི་དོན་ལ་མི་ལྟ་བར་རྗོད་བྱེད་ཚིག་ལ་བལྟས་ནས་དེ་ནི་སྙན་ངག་ཞིག་མ་རེད།དེ་ལྟ་བུ་ཅིག་ཅིག་གིས་འབྲི་ཐུབ་གི་རེད།དེ་ནི་སྐད་ཆ་རྒྱུན་ལྡན་ཞིག་རེད་ཟེར་གི་རེད།དེ་ལྟར་ང་ཚོས་སྙན་ངག་ཞིག་འབྲི་དགོས་ཚེ་ཡིན་གཅིག་མིན་གཅིག་མཁས་དགོས་པ་དེ་རེད།དེ་ལྟར་ཡིན་དགོས་པའི་རྒྱུ་མཚན་ནི་གཙོ་བོ་རྩོམ་ཞིག་འབྲི་དགོས་ཚེ་གཞན་གྱི་བརྗོད་བྱེད་ཚིག་ཅིག་བཤད་དགོས་པར་མངོན་བརྗོད་སོགས་མང་པོ་མང་པོ་ཞིག་སྦྱངས་ཚར་ནས་ད་གཟོད་འབྲི་དགོས་པ་དེ་རེད།ནུབ་ཕྱོགས་པ་ཚོ་དེ་ལྟར་མ་ཡིན་པར་རྩོམ་ཡིག་ཚད་ལྡན་ཞིག་འབྲི་བར་གཞུང་ལུགས་མ་སྦྱང་ན་ཡང་ཆོག་གི་རེད།རྒྱུ་མཚན་ཁོ་ལ་རྩ་བའི་བསམ་བློ་དེའི་ཚད་གཞི་ལོངས་སོང་བ་ཡིན་ན་བརྗོད་བྱེད་ཚིག་ལ་དེ་འདྲའི་ཁྱད་པར་མི་འདུགདེ་ནི་ནུབ་ཕྱོགས་པས་སྙན་ངག་གི་ཚད་གཞི་ལེན་སྟངས་རེད་ལ།ང་ཚོས་སྙན་ངག་པ་ཞིག་ཡིན་དགོས་ཚེ་ཡིན་གཅིག་མིན་གཅིག་བརྗོད་བྱེད་ཚིག་གི་སྟེང་ནས་ཤེས་ཡོན་ཞིག་གིས་ཚད་གཞི་འབྱེད་ཀྱིན་འདུག།དེ་བས་ངའི་ལྟ་ཚུལ་དང་རེ་བ་ཡིན་ན་ཚིག་སྦྱོར་གྱི་ཆ་དེ་ང་ཚོ་བོད་རང་ལ་ཡོད་པ་གཞིར་བཞག་བྱེས་ཏེ་གཞན་ལ་ལད་ཟློས་མི་བྱེད་པར་རང་གི་མཁས་པ་ཚོར་ལྟ་རྒྱུ་གལ་ཆེན་པོ་རེད་ལ།དེ་བཞིན་དུ་ནུབ་ཕྱོགས་པའི་བསམ་བློ་གཏོང་སྟངས་དང་དབྱེ་ཞིབ་བྱེད་སྟངས་དེ་ལ་སྦྱངས་ཤིང་མཐར་དེ་གཉིས་ཟུང་འབྲེལ་བྱེད་ཐུབ་པ་བྱུང་ན།ད་གཟོད་སྙན་ངག་ལ་མཁས་པར་གྱུར་སྲིད་པའི་མི་ཚད་མཁས་པ་བསམ་བློ་བར་ཡང་འགྱུར་ཐུབ་ཀི་རེད།